ગુજરાત ઉપરાંત રાજસ્થાન, મહારાષ્ટ્ર, મધ્યપ્રદેશ સહિતના રાજ્યોમાં ગીતાબેનની લોકપ્રિયતાનો ગ્રાફ સૌથી ઉંચો છે. તેમને રબારી સમાજ પ્રત્યે ખૂબ જ ગર્વ છે. રબારી સમાજ દ્વારા તેમને ખૂબ સપોર્ટ કરવામાં આવી રહ્યો છે. સૌથી વધુ પ્રોગ્રામ પણ વડવાળા ધામ દુધરેજ તથા ગૌશાળાના લાભાર્થે આપ્યા છે. મહિનાના ત્રીસ દિવસ પૈકી રપ દિવસ તેઓ કાર્યક્રમમાં વ્યસ્ત રહે છે. તેમની ટીમમાં ભાઈ મહેશભાઈ હસબન્ડ પૃથ્વીભાઈ સહિત ૧૭ થી વધુ વ્યક્તિઓ છે. સામાન્ય રીતે પ્રત્યેક ફિલ્ડમાં સ્પર્ધા હોય જ છે ત્યારે આ ક્ષેત્રમાં તેમના કોઈ હરીફ છે કે કેમ આ પ્રશ્નના પ્રત્યુત્તરમાં તેમણે જણાવ્યું કે, મારે કોઈ વ્યક્તિ સાથે સ્પર્ધા નથી. પ્રત્યેક લોકપ્રિય કલાકારો સાથે પારિવારીક લાગણી ધરાવું છું. આજ ક્ષેત્રે ઉભરતી કલાકારા કિંજલ દવે તેની ખાસ સહેલી છે. તેમની સાથે અનેક કાર્યક્રમો આપ્યા છે અને સતત તેમના સંપર્કમાં રહે છે. પ્રસિધ્ધ લોકગાયક કિર્તીદાન ગઢવી, રાજભા ગઢવી સહિતના કલાકારો સાથે અનેક પ્રોગ્રામો આપ્યા છે. તેમના નામ માત્રથી પ્રોગ્રામમાં લાખ્ખોની જનમેદની એકઠી થાય છે. ગીતાબેનએ ગાયકી ક્ષેત્રે ક્યાંયથી પ્રશિક્ષણ લીધુ નથી. ભગવાન વડવાળા દેવની બક્ષીસ છે. ગીતાબેનએ પ્રથમ વિદેશ પ્રવાસ આફ્રિકામાં પ્રોગ્રામ કર્યો હતો. જ્યારે બીજો પ્રવાસ તા.૧ર-૯-ર૦૧૮થી ઓસ્ટ્રેલીયામાં આયોજીત નવરાત્રિ પર્વ માટે છે. જ્યાં તેઓ ૩૦ દિવસ સુધી અલગ-અલગ શહેરોમાં આ કાર્યક્રમ આપી ભારતનું ગૌરવ વધારશે. આ વિદેશ યાત્રા સંદર્ભે ગીતાબેનના પરિવાર સાથે ઘનિષ્ઠ સંબંધ ધરાવતા તળાજાના દાંત્રડ ગામના લોક કલાકાર કિશોરભાઈ આલએ ખાસ શુભેચ્છા પણ પાઠવી છે અને અંતમાં ગીતાબેનએ જણાવ્યું હતું કે, ગુજરાતની જનતાએ જે સન્માન આપ્યું છે તે માટે તે હંમેશા ઋણી રહેશે. શ્રોતાઓનો આવો જ પ્રેમ કાયમ તેના પર રહે એવા આશિર્વાદની યાચના કરી છે.